На основу члана 75. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др. закон, 138/22 и 92/23) и члана 17. став 1. и члана 24. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Министар финансија доноси

**ПРАВИЛНИК**

**о систему за извештавање о стању јавног дуга аутономних покрајина и јединица локалне самоуправе**

"Службени гласник РС", бр. 104 од 24. новембра 2023, 37 од 23. априла 2025.

Члан 1.

Овим правилником прописују се процеси и поступци функционисања система за извештавање о стању јавног дуга аутономних покрајина и јединица локалнe самоуправе, као дела система управљања јавним финансијама, који се спроводе кроз систем за извештавање о стању јавног дуга аутономних покрајина и јединица локалнe самоуправe Министарства финансија – Управе за трезор (у даљем тексту: Управа за трезор).

Члан 2.

Корисници система за извештавање о стању јавног дуга аутономних покрајина и јединица локалнe самоуправе су:

– аутономне покрајине и јединице локалне самоуправе (у даљем тексту: локална власт),

– Министарство финансија,

– Министарство финансија – Управа за јавни дуг (у даљем тексту: Управа за јавни дуг).

**Члан 3.\***

**У систему за извештавање о стању јавног дуга аутономних покрајина и јединица локалнe самоуправе воде се следеће евиденције:\***

**1) евиденција шифарника;\***

**2) евиденција корисника;\***

**3) евиденција корисничких налога;\***

**4) евиденција података о задужењима и отплати кредита, пласману новчаних средстава, емисији и отплати хартија од вредности, финансијском лизингу и отплати финансијског лизинга;\***

**5) евиденција неизмирених обавеза;\***

**6) евиденција захтева за давање сагласности о задужењу по основу кредита;\***

**7) евиденција захтева за давање сагласности о задужењу по основу емитовања хартија од вредности;\***

**8) eвиденција процене бруто домаћег производа за текућу годину;\***

**9) евиденција извештаја.\***

**Евиденција шифарника садржи:\***

**1) шифарник организационих јединица Управе за трезор – представља списак организационих јединица са подацима о шифри и називу организационе јединице;\***

**2) шифарник валута – представља списак свих валута са подацима о шифри валуте, називу валуте и ознаци валуте;\***

**3) шифарник варијабилних каматних стопа – представља врсте варијабилних каматних стопа;\***

**4) шифарник пословних банака – представља списак банака са подацима о јединственим идентификациониим бројевима банака, називу банке и идентификационом коду банке;\***

**5) шифарник елемената буџетске класификације (програмска класификација, организациона класификација, економска класификација, функционална класификација и класификација према изворима финансирања).\***

**Управа за трезор ажурира и одржава податке о шифарницима из става 2. тач. 1), 2), 4) и 5) овог члана.\***

**Управа за јавни дуг ажурира и одржава податке о шифарнику из става 2. тачка 3) овог члана.\***

**Евиденција корисника садржи преглед свих локалних власти које уносе захтеве за давање сагласности о задужењу, податке о задужењима и отплати кредита, пласману новчаних средстава, емисији и отплати хартија од вредности, финансијском лизингу, отплати финансијског лизинга и неизмирене обавезе у систем за извештавање о стању јавног дуга аутономних покрајина и јединица локалнe самоуправе, у складу са одредбама овог правилника.\***

**Евиденција корисничких налога садржи преглед корисничких налога којим локална власт, Министарство финансија и Управа за јавни дуг овлашћују физичко лице за рад у систему за извештавање о стању јавног дуга аутономних покрајина и јединица локалнe самоуправе.\***

**Евиденција података о задужењима и отплати кредита, пласману новчаних средстава и емисији и отплати хартија од вредности, финансијском лизингу и отплати финансијског лизинга садржи преглед података о кредитима и отплати кредита, емисији и отплати хартија од вредности, пласману новчаних средстава локалне власти, финансијском лизингу и отплати финансијског лизинга.\***

**Евиденција неизмирених обавеза представља преглед неизмирених обавеза локалне власти.\***

**Евиденција захтева за давање сагласности о задужењу по основу кредита садржи преглед креираних, одобрених, отказаних и одбијених захтева за давање сагласности о задуживању по основу кредита локалне власти.\***

**Евиденција захтева за давање сагласности о задужењу по основу емитовања хартија од вредности садржи преглед креираних, одобрених, отказаних и одбијених захтева за давање сагласности о задуживању по основу хартија од вредности локалне власти.\***

**Евиденција процене бруто домаћег производа за текућу годину садржи приказ последње процене бруто домаћег производа у апсолутном износу у динарима објављену на веб страни Министарства финансија.\***

**Евиденција извештаја садржи преглед података о задужењима и отплати кредита, пласману новчаних средстава, емисији и отплати хартија од вредности, финансијском лизингу и отплати финансијског лизинга локалне власти за одређени временски период.\***

\*Службени гласник РС, број 37/2025

Члан 4.

Приступ систему за извештавање о стању јавног дуга аутономних покрајина и јединица локалнe самоуправe корисник остварује уношењем идентификационих података у веб апликацију Управе за трезор.

Након уношења идентификационих података корисник на наведену адресу електронске поште добија попуњену форму обрасца за регистрацију. Корисник попуњену форму обрасца за регистрацију штампа и потписани и печатирани примерак доставља Управи за трезор, уз следећу документацију:

1) овлашћење администратору за рад у систему за извештавање о стању јавног дуга аутономних покрајина и јединица локалнe самоуправе (у даљем тексту: локални администратор), потписано од стране заступника, односно одговорног лица;

2) овлашћење за преузимање корисничког налога уколико га не преузима лично будући локални администратор, потписано од стране заступника, односно одговорног лица.

Члан 5.

Управа за трезор неће прихватити захтев за регистрацију у случају да документација поднета уз захтев није исправнo попуњена и/или није комплетна и поучиће корисника о начину отклањања наведених неправилности.

Корисник може да поднесе нови захтев за регистрацију уз исправно попуњену и/или комплетну документацију.

Члан 6.

У случају да је поднета документација корисника исправно попуњена и комплетна, локалном администратору или лицу овлашћеном за преузимање корисничког налога издаје се примопредајни лист у Управи за трезор. Примопредајни лист потписују лице које преузима кориснички налог и запослени у Управи за трезор.

Локални администратор или лице овлашћено за преузимање корисничког налога приликом његовог преузимања, идентификује се важећом личном исправом (лична карта или пасош), чији идентитет утврђује запослени у Управи за трезор и то констатује у примопредајном листу.

По преузимању корисничког налога, локални администратор приступа систему за извештавање о стању јавног дуга аутономних покрајина и јединица локалнe самоуправe и самостално креира своју лозинку.

Члан 7.

Приступ систему за извештавање о стању јавног дуга аутономних покрајина и јединица локалнe самоуправe, осим локалног администратора, имају и друга лица којима локални администратор креира кориснички налог, а у складу са дефинисаним корисничким овлашћењима у систему.

Члан 8.

Локална власт у систем за извештавање о стању јавног дуга аутономних покрајина и јединица локалнe самоуправe уноси:

– захтев за давање сагласности о кредитном задуживању;

– захтев за давање сагласности за издавање хартија од вредности;

– податке о кредитним задужењима и отплати кредита;

– податке о емисији и отплати хартија од вредности;

– податке о пласману новчаних средстава**;\***

**– податке о финансијском лизингу и отплати финансијског лизинга;\***

**– податке о неизмиреним обавезама.\***

\*Службени гласник РС, број 37/2025

Члан 9.

Захтев за давање сагласности о кредитном задуживању подноси се Министарству финансија.

Приликом подношења захтева из става 1. овог члана локална власт доставља следеће податке:

– да ли је кредит намењен за: финансирање текуће ликвидности, финансирање или рефинансирање капиталних инвестиционих расхода, промену намене кредита;

– у којој години локална власт планира да се задужи;

– који је износ планираног кредитног задужења (главнице и камате);

– планирани период отплате кредитног задужења;

– остале релевантне податке (разлоге угрожености текуће ликвидности, податке о капиталним инвестицијама које се планирају финансирати и сл.).

Члан 10.

Захтев за давање сагласности за издавање хартија од вредности подноси се Министарству финансија.

Приликом подношења захтева из става 1. овог члана локална власт доставља следеће податке:

– која је намена емисије хартија од вредности;

– који је планирани износ емисије хартија од вредности;

– која је врста каматне стопе;

– који је рок доспелости хартија од вредности;

– остале релевантне податке везане за емисију хартија од вредности.

Члан 11.

Локална власт доставља податке о кредитним задужењима и отплати кредита до 10. у месецу за претходни месец, и то:

– датум кредитног задужења;

– намену кредита;

– назив кредитора;

– датум почетка отплате главнице;

– датум завршетка отплате главнице;

– валуту кредитног задужења;

– уговорени износ кредита;

– укупно искоришћени (повучен) износ кредита до краја извештајног периода;

– укупно отплаћен износ кредита (главнице) до краја извештајног периода;

– планирани износ отплате кредита (главнице) у текућој години;

– отплаћен износ кредита (главнице) у текућој години од 1. јануара текуће буџетске године до краја извештајног периода;

– износ каматне стопе;

– износ плаћене камате у текућој години, до краја извештајног периода;

– стање дуга на крају извештајног периода.

**Подаци из става 1. овог члана исказују се у динарској противвредности по званичном средњем курсу Народне банке Србије на дан уноса података.\***

\*Службени гласник РС, број 37/2025

Члан 12.

Локална власт доставља податке о емисији и отплати хартија од вредности до 10. у месецу за претходни месец, и то:

– датум емитовања хартија од вредности;

– податке о имаоцима хартија од вредности (физичка лица, правна лица);

– датум доспећа емитованих хартија од вредности;

– валуту у којој су емитоване хартија од вредности;

– износ укупне емисије хартија од вредности;

– реализовани износ емисије хартија од вредности;

– износ каматне стопе;

– укупно отплаћен износ главнице до краја извештајног периода;

– планирани износ отплате главнице у текућој години;

– износ укупно отплаћене главнице у текућој години од 1. јануара текуће буџетске године до краја извештајног периода;

– износ отплаћене камате у текућој години од 1. јануара текуће буџетске године до краја извештајног периода;

– износ отплаћених зависних трошкова од 1. јануара текуће буџетске године до краја извештајног периода;

– стање дуга на крају извештајног периода.

Члан 13.

Локална власт доставља податке о пласману новчаних средстава до 10. у месецу за претходни месец, и то:

– износ стања укупно пласираних средстава;

– валуту пласираних средстава;

– назив пословне банке код које су средства пласирана;

– висину каматне стопе.

**Члан 13а\***

**Локална власт доставља податке о финансијском лизингу и отплати финансијског лизинга до 10. у месецу за претходни месец, и то:\***

**– датум задужења;\***

**– намена лизинга;\***

**– назив лизинг куће (кредитора);\***

**– датум почетка отплате лизинга;\***

**– датум завршетка отплате лизинга;\***

**– валута лизинга;\***

**– уговорени износ лизинга;\***

**– укупно искоришћени (повучен) износ лизинга до краја извештајног периода;\***

**– укупно отплаћен износ лизинга (главнице) до краја извештајног периода;\***

**– планирани износ отплате лизинга (главнице) у текућој години;\***

**– отплаћен износ лизинга (главнице) у текућој години од 1. јануара текуће буџетске године до краја извештајног периода;\***

**– износ каматне стопе;\***

**– износ плаћене камате у текућој години, до краја извештајног периода;\***

**– стање дуга на крају извештајног периода.\***

\*Службени гласник РС, број 37/2025

**Члан 13б\***

**Локална власт доставља податке о неизмиреним обавезама до 10. у месецу за претходни месец, и то:\***

**– износ неизмирених обавеза којима није истекао законски рок измирења;\***

**– износ неизмирених обавеза којима је истекао законски рок измирења.\***

\*Службени гласник РС, број 37/2025

**Члан 14.\***

**Управа за јавни дуг анализира податке преузете из одобрених образаца из система за извештавање о стању јавног дуга аутономних покрајина и јединица локалне самоуправе о задужењима и отплати кредита, пласману новчаних средстава, емисији и отплати хартија од вредности и финансијском лизингу и отплати финансијског лизинга у сврху извештавања о стању и структури дуга локалне власти.\***

\*Службени гласник РС, број 37/2025

Члан 15.

Даном ступања на снагу овог правилника престаје да важи Правилник о садржају и начину финансијског извештавања о планираним и оствареним приходима и примањима и планираним и извршеним расходима и издацима јединица локалне самоуправе („Службени гласник РС”, број 79/11).

Члан 16.

Овај правилник ступа на снагу наредног дана од дана објављивања у „Службеном гласнику Републике Србије”.

Број 236981 2023 10520 008 012 001

У Београду, 17. новембра 2023. године

Министар,

**Синиша Мали,** с.р.